Diari Oficial de la Generalitat Valenciana


Sumari del DOGV 7828, del 14-07-2016 (2016/5536)

DECRET 83/2016, de 8 de juliol, del Consell, pel qual es crea el Registre de títols de gestor administratiu de la Comunitat Valenciana.
---------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2016/07/08/83/dof/vci/html**

### Dades del document

Número de DOGV
:   7828

Data del DOGV
:   14-07-2016

Secció del DOGV
:   I. DISPOSICIONS GENERALS

Número del document
:   2016/5536


Data del document
:   08-07-2016

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Decret

Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * dades personals
    * administració regional
    * legislació
    * base de dades

DECRET 83/2016, de 8 de juliol, del Consell, pel qual es crea el Registre de títols de gestor administratiu de la Comunitat Valenciana. [2016/5536]  
PREÀMBUL  
  
L'article 49.1.22 de l'Estatut d'Autonomia de la Comunitat Valenciana atorga competència exclusiva a la Generalitat en matèria de col·legis professionals i exercici de professions titulades, sense perjuí del que disposen els articles 36 i 139 de la Constitució l'article 149.1.30 de la qual reserva a l'Estat la competència exclusiva sobre regulació de les condicions d'obtenció, d'expedició i d'homologació de títols acadèmics i professionals.  
D'altra banda, l'estatut orgànic de la professió de gestor administratiu, aprovat pel Decret 424/1963, d'1 de març, modificat per diversos reials decrets, regula l'exercici personal de la professió de gestor administratiu.  
De conformitat amb el que disposa el Reial Decret 4015/1982, de 29 de desembre, que determina les normes i el procediment a què han d'ajustar-se els traspassos de funcions i serveis de l'Administració de l'Estat a la Comunitat Valenciana, la Comissió Mixta de Transferències, prevista en la disposició transitòria primera de l'Estatut d'Autonomia, en la reunió de 5 de novembre de 2013, va adoptar un acord pel qual es traspassaven a la Generalitat funcions relatives a l'expedició del títol de gestor administratiu.  
L'acord esmentat es va plasmar en el Reial Decret 981/2013, de 13 de desembre, pel qual van ser traspassades a la Generalitat determinades funcions que, en matèria de gestors administratius, exercia l'Administració de l'Estat en l'àmbit de la Comunitat Valenciana. Concretament les funcions de convocatòria i desenvolupament de les proves per a l'obtenció del títol de gestor administratiu, de conformitat amb el Consell General de Col·legis de Gestors Administratius, i l'expedició del títol de gestor administratiu, a què es reconeix validesa en qualsevol altre lloc del territori espanyol.  
Aquest decret forma part de la normativa general autonòmica de registres administratius, reflectida en el Decret 96/1998, de 6 de juliol, del Consell, i que regula l'organització de la funció informàtica, la utilització dels sistemes d'informació i el Registre de Fitxers Informatitzats en l'àmbit de l'Administració de la Generalitat, sense perjuí del que disposa la legislació sobre procediment administratiu comú.  
  
D'altra banda, en el procediment d'elaboració es va concedir audiència al Ministeri d'Hisenda i Administracions Públiques i al Consell de Col·legis Oficials de Gestors Administratius de la Comunitat Valenciana.  
En virtut d'això, de conformitat amb el Consell Jurídic Consultiu de la Comunitat Valenciana, d'acord amb el que estableixen els articles 18.f i 28.c de la Llei 5/1983, de 30 de desembre, de la Generalitat, del Consell, vistos els informes preceptius, a proposta de la consellera de Justícia, Administració Pública, Reformes Democràtiques i Llibertats Públiques, i amb la deliberació prèvia del Consell, en la reunió del dia 8 de juliol de 2016,  
  
  
DECRETE  
  
Article 1. Registre de títols de gestor administratiu de la Comunitat Valenciana  
1. Es crea el registre de títols de gestor administratiu de la Comunitat Valenciana, en el qual s'inscriuran els expedits per la Generalitat en l'àmbit de les seues competències, als que complisquen els requisits previstos en la convocatòria corresponent per a l'obtenció del títol esmentat, de conformitat amb el Consell General de Col·legis de Gestors Administratius.  
2. Aquest decret forma part de la normativa general autonòmica de registres administratius, sense perjuí del que disposa la legislació sobre procediment administratiu comú.  
  
Article 2. Inscripcions  
El registre de títols de gestor administratiu de la Comunitat Valenciana serà públic i s'hi inscriuran tots els títols de gestor administratiu expedits per la Generalitat, amb validesa en qualsevol altre lloc del territori espanyol.  
  
Article 3. Protecció de dades de caràcter personal  
1. En el funcionament d'aquest registre i en l'accés a les seues dades s'observaran les normes establides per la Llei Orgànica 15/1999, de 13 de desembre, de protecció de dades de caràcter personal (LOPD) o norma que la substituïsca i la normativa que la desplega.  
2. Als efectes previstos en l'apartat anterior, es crea el fitxer que es descriu en l'annex I d'aquest decret, adscrit a la conselleria amb competències en matèria d'expedició del títol de gestor administratiu, que podrà ser modificat o suprimit per mitjà de disposició general publicada en el Diari Oficial de la Comunitat Valenciana.  
  
Article 4. Expedició de títols i inscripció en el registre  
La conselleria amb competències en matèria d'expedició del títol de gestor administratiu, d'ofici o amb la sol·licitud prèvia de la persona interessada, expedirà els títols de gestor administratiu i els inscriurà en el registre.  
  
Article 5. Dades inscriptibles  
La inscripció de cada títol en el registre constarà de les dades següents:  
a) Nom i cognoms  
b) Lloc i data de naixement  
c) Nacionalitat  
d) Sexe  
e) Número d'identificació (NIF, NIE o passaport).  
f) Convocatòria superada per a l'obtenció del títol  
g) Clau de registre.  
  
Article 6. Títols inscrits  
1. Els títols inscrits són documents públics i només podran ser modificats, alterats o corregits quan procedisca legalment.  
2. L'expedició d'un exemplar duplicat d'un títol per pèrdua, destrucció o altres causes, tindrà la mateixa clau de registre que l'original.  
  
  
Article 7. Modificació o correcció de dades  
Les persones interessades podran exercir el dret de modificació o correcció de les dades que figuren en el registre davant de la conselleria competent en matèria d'expedició, quan procedisca legalment.  
  
Article 8. Coordinació interadministrativa  
S'informarà de les inscripcions del registre al Ministeri d'Hisenda i Administracions Públiques i al Consell General de Col·legis de Gestors Administratius, en el termini màxim d'un mes, comptador des de la data de l'assentament corresponent en el registre.  
  
  
DISPOSICIONS ADDICIONALS  
  
Primera. Incidència pressupostària  
La creació del registre de títols de gestor administratiu de la Comunitat Valenciana no tindrà cap incidència en la despesa de la conselleria competent en la matèria, que atendrà el seu funcionament amb els seus recursos personals i materials.  
  
Segona. Notificació al registre general de protecció de dades  
La creació, la modificació i la supressió del fitxer a què es refereix aquest decret serà notificada a l'Agència Espanyola de Protecció de Dades, per a la inscripció corresponent en el registre general de protecció de dades a què es refereix l'article 39.2.a de la LOPD.  
  
  
DISPOSICIONS FINALS  
  
Primera. Desenvolupament  
S'autoritza la persona titular de la Conselleria de Justícia, Administració Pública, Reformes Democràtiques i Llibertats Públiques perquè desenvolupe el que estableix aquest decret.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Comunitat Valenciana.  
  
Torrevieja, 8 de juliol de 2016  
  
El president de la Generalitat,  
XIMO PUIG I FERRER  
  
La consellera de Justícia, Administració Pública,   
Reformes Democràtiques i Llibertats Públiques,  
GABRIELA BRAVO SANESTANISLAO  
  
  
  
ANNEX  
Fitxer  
  
Nom del fitxer: Registre de títols de gestor administratiu de la Comunitat Valenciana.  
Unitat/unitats amb accés al fitxer o tractament: Direcció General de Reformes Democràtiques. Conselleria de Justícia, Administració Pública, Reformes Democràtiques i Llibertats Públiques.  
Nivell de mesures de seguretat a adoptar: bàsic.  
Estructura del fitxer:  
Dades identificatives:  
- Nom i cognoms.  
- Lloc i data de naixement.  
- Nacionalitat.  
- Sexe.  
- Número d'identificació (NIF/NIE o passaport).  
Dades acadèmiques i professionals:  
- Convocatòria superada per a l'obtenció del títol.  
Origen de les dades: Consell General de Col·legis de Gestors Administratius de la Comunitat Valenciana, els mateixos interessats o els seus representants legals.  
Procediment de recollida: remissió de les dades per part del Consell General de Col·legis de Gestors Administratius i sol·licituds de les persones interessades o els seus representants legals.  
Cessions previstes: Consell General de Col·legis de Gestors Administratius i ministeri competent.  
Transferències internacionals de dades: no es preveuen.  
Sistema de tractament: mixt.  
Servei o unitat davant del qual poden exercir-se els drets d'accés, rectificació, cancel·lació i oposició: Conselleria de Justícia, Administració Pública, Reformes Democràtiques i Llibertats Públiques. Direcció General de Reformes Democràtiques. Servei d'Anàlisi i Impuls dels Drets, Llibertats i Desenvolupament Democràtic. Registre d'entrada.  
  
Informació sobre connexió amb altres sistemes: no es preveuen.  
Funcions del personal amb accés a les dades personals: les esmentades amb l'expedició del títol de gestor administratiu de la Comunitat Valenciana, la inscripció en el registre, la modificació i la correcció de dades, i la comunicació de dades al Consell General de Col·legis de Gestors Administratius i al ministeri competent.


Còpia Permalink ELI